
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	27 februarie 2014

	Nr.
	4c-7/44


R A P O R T

asupra propunerii legislative pentru modificarea și completarea Legii nr.76/2002 privind sistemul asigurărilor pentru șomaj și stimularea ocupării forței de muncă
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 31/2014 din 10 februarie 2014, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.76/2002 privind sistemul asigurărilor pentru şomaj şi stimularea ocupării forţei de muncă.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1091/07.10.2013)

· avizul negativ al Consiliului Economic şi Social (nr.2931/26.09.2013)
· avizul negativ al Comisiei pentru egalitatea de şanse pentru femei şi bărbaţi (nr.37/190/26.02.2014)
· punctul de vedere, negativ, al Guvernului (nr.2258/25.11.2013).
Propunerea legislativă are ca obiect de reglementare modificarea şi completarea Legii nr.76/2002 privind sistemul asigurărilor pentru şomaj şi stimularea forţei de muncă, cu modificările şi completările ulterioare după cum urmează:
· subvenţia primită de angajator, pentru încadrarea de absolvenţi din rândul persoanelor cu handicap, să se raporteze la salariul minim brut pe economie, în vigoare la data încadrării în muncă, şi să se acorde pe toată perioada de angajare, diferenţiat pe grade de handicap.
· introducerea unităţilor protejate autorizate pe lista unităţilor care pot primi credite din bugetul asigurărilor pentru şomaj, în condiţii avantajoase, pentru crearea de noi locuri de muncă. 
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 25 februarie 2014 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice:
- d-l Codrin Scutaru – Secretar de Stat
- d-na Tania Grigore – director.
La lucrările comisiei şi-au înregistrat prezenţa 22 deputaţi, din totalul de 24 membri ai comisiei.

Raportul comisiei a fost adoptat cu majoritate de  voturi (o abţinere).
Propunerea legislativă a fost respinsă de Senat în şedinţa din 04.02.2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
- unitatea exprimată în lei, la nivelul căreia se raportează prestaţiile băneşti suportate din bugetul asigurărilor pentru şomaj este indicatorul social de referinţă reglementat prin Legea nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare.

- respectarea acordului tripartit, semnat la 25 iulie 2008 de Guvernul României, prin care confederaţiile sindicale şi cele patronale reprezentative au adoptat măsuri de eliminare a legăturilor dintre nivelul salariului de bază minim brut pe ţară şi drepturile acordate din bugetul asigurărilor pentru şomaj, măsuri ce au fost adoptate prin OUG nr.126/2008  privind  modificarea şi completarea unor acte normative în vederea eliminării legăturilor dintre nivelul drepturilor acordate din bugetul asigurărilor pentru şomaj şi nivelul salariului de bază minim brut pe ţară şi al stabilirii măsurilor de aplicare a unor regulamente comunitare,   aprobată prin Legea nr.55/2009.

- aplicarea măsurilor propuse ar avea drept consecinţă creşterea cheltuielilor bugetare.

- propunerea legislativă nu respectă normele de tehnică legislativă reglementate de Legea nr.24/2000, republicată, cu modificările şi completările ulterioare, întrucât din expunerea de motive nu reiese care este impactul financiar asupra bugetului general consolidat atât pe termen scurt, cât şi pe termen lung.

PREŞEDINTE,



SECRETAR,

Florin Iordache



Mihăiţă Găină

Întocmit,

Expert parlamentar Adriana Breazu

